[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraNov 5, 20214 min read"}, {"text_idx": "#000006", "text": "*For English, please see language toggle switch on top of page*"}, {"text_idx": "#000009", "text": "Swnio\u2019n gyfarwydd? Mi ddylia fo, achos fe gafodd \u2018O\u2019r Tywyllwch\u2019 ei gyhoeddi yn wreiddiol ym 1991. Efallai eich bod yn cofio ei weld o ar silff y siop lyfrau flynyddoedd yn o\u0302l, neu ella mai hwn oedd eich llyfr darllen yn yr ysgol."}, {"text_idx": "#000010", "text": "Mae\u2019r tair cyfrol gyntaf yng nghyfres Gorau\u2019r Goreuon wedi cael eu hail-wampio a\u2019u diweddaru, i sicrhau eu bod yn edrych yn ffres ac yn ddeniadol i ddarllenwyr heddiw - mae gan ddarllenwyr ddisgwyliadau uchel wyddoch chi! Mae pob un wedi cael clawr newydd sbon, ac mae\u2019r rhain yn hynod o drawiadol."}, {"text_idx": "#000011", "text": "Ydan ni wastad yn chwilio am rywbeth newydd o hyd?"}, {"text_idx": "#000012", "text": "Maen nhw\u2019n dweud nad yw stori dda\u2019n dyddio. Ac i raddau, mae hynny\u2019n wir. Ond mae llyfrau\u2019n dyddio. Ac maen nhw\u2019n bendant yn gallu cael eu hanghofio. Dyma ddigwyddodd yn achos O\u2019r Tywyllwch gan Mair Wynn Hughes fwy na thebyg. Rhyw gwta flwyddyn yn o\u0302l, prin fasa chi wedi medru bachu copi o\u2019r gwreiddiol, heblaw am yr un copi ail law oedd ar ebay am dros \u00a3100! Y rheswm dros hyn - does na jest ddim llawer o gopi\u0308au ar o\u0302l."}, {"text_idx": "#000013", "text": "A dydi hyn ddim yn broblem sy\u2019n perthyn i O\u2019r Tywyllwch yn unig chwaith. Mae \u2019na gannoedd o deitlau da, gwerth eu darllen, sydd allan o brint ac wedi mynd i ebargofiant erbyn hyn."}, {"text_idx": "#000014", "text": "Yn y byd cyhoeddi Prydeinig, maen nhw\u2019n trysori llyfrau\u2019r gorffennol ac maen nhw wastad i\u2019w cael mewn print - dwi\u2019n so\u0302n am eich A Christmas Carol, Black Beauty, Charlotte\u2019s Web, The Lion, the Witch and the Wardrobe ac ati. Caiff y teitlau hyn eu hystyried fel \u2018clasuron,\u2019 yn y Saesneg, ond mae rhai o \u2018glasuron\u2019 a chlasuron posib y Gymraeg yn eistedd yn hel llwch ar silffoedd siopau elusen, storefydd ysgolion, neu waeth yn cael eu taflu. Pam? Diffyg ymwybyddiaeth llwyr am lyfrau'r gorffennol."}, {"text_idx": "#000015", "text": "Ydan ni\u2019n trysori, clodfori ac yn gwerthfawrogi digon ar lenyddiaeth plant y gorffennol (ac eithrio T. Llew Jones, wrth gwrs) neu ydan ni rhy sydyn i anghofio? Mae hyn yn fy arwain at gwestiwn mawr arall: ydi llyfrau Cymraeg i blant yn cael digon o sylw yn gyffredinol?"}, {"text_idx": "#000016", "text": "Ai ail gyhoeddi yw\u2019r ateb?"}, {"text_idx": "#000017", "text": "Mae \u2019na wastad ddau safbwynt yn does. Bydd rhai yn dweud mai peth ffo\u0302l yw edrych yn o\u0302l ar yr hyn sydd wedi bod. \u2018Had it\u2019s day,\u2019 neu \u2018past it\u2019s best\u2019 fasa rhai yn ddweud. Tybiwn y byddai ambell un yn dweud fod ail gyhoeddi hen lyfrau\u2019n ddiog, am ein bod ni\u2019n hesb o syniadau. Mae\u2019n rhaid i mi ddweud fy mod i\u2019n anghytuno\u2019n llwyr."}, {"text_idx": "#000018", "text": "Dwi o\u2019r farn ei bod hi\u2019n bwysig cael digon o ddewis ac amrywiaeth. Yn bendant mae \u2019na le i gydbwysedd rhwng yr hen a\u2019r newydd. Stori dda ydi stori dda yn fy marn i, ac mae \u2019na ormod o lyfrau Cymraeg da \u2018allan o brint\u2019. Dyna pam dwi\u2019n croesawu nostalgia digywilydd cyfres \u2018Gorau o\u2019r Goreuon\u2019 ac yn dymuno pob llwyddiant iddi. Ella mod i \u2019chydig yn biased am fy mod i wedi bod ar y panel dethol, ond so what!"}, {"text_idx": "#000019", "text": "Wrth reswm, tydi pob llyfr ddim yn addas i gael ei ail gyhoeddi. Mae rhai wedi dyddio\u2019n erchyll ac yn cynnwys safbwyntiau ac ystrydebau sy\u2019n gwbl anaddas heddiw."}, {"text_idx": "#000020", "text": "O\u2019r Tywyllwch... yn o\u0302l i\u2019r goleuni!"}, {"text_idx": "#000021", "text": "Wedi dweud hynny, mae \u2019na beth wmbredd o drysorau coll allan yna, sy\u2019n disgwyl i gael eu cyflwyno i genhedlaeth newydd. Mae rhai hen straeon yn llawn haeddu cael eu hystyried yn \u2018glasuron\u2019 ac maen nhw\u2019n dal i fod yn berthnasol iawn i ni heddiw, gydag \u2018O\u2019r Tywyllwch\u2019 yn enghraifft dda iawn o hyn."}, {"text_idx": "#000022", "text": "O ran, \u2018O\u2019r Tywyllwch,\u2019 ychydig iawn o waith newid oedd ei angen ar y stori mewn gwirionedd, sy\u2019n destament i safon y gwreiddiol. Ychydig fisoedd yn o\u0302l, fe drydarodd Manon Steffan Ros am y llyfr gwreiddiol ar o\u0302l iddi hi ei ail ddarganfod, ac fe fuodd ddigon cle\u0302n i \u2019sgwennu adolygiad i ni ar y pryd. Gan fod y stori fwy neu lai'r un fath, dyma ddetholiad o\u2019i hadolygiad:"}, {"text_idx": "#000023", "text": "Rydw i'n ffan fawr o lyfrau gwyddonias (sci fi), ac yn arbennig o nofelau dystopaidd, ond mi fydda i'n teimlo'n aml eu bod nhw'n gallu bod yn rhy brysur, gormod yn digwydd a'r cymeriadau braidd yn fflat. Dydy O'r Tywyllwch ddim fel hyn o gwbl- y peth cyntaf i'ch tynnu chi i mewn ydy'r cyfeillgarwch rhwng y ddau brif gymeriad, Hywyn a Meilyr. Maen nhw'n byw yn ein byd ni, ond, efallai, yn y dyfodol- mae'r byd wedi poethi, ac mae'n rhaid i bobol wisgo siwtiau arbennig cyn mentro allan. Mae cynlluniau mawr ar droed- Mae pawb yn gorfod mynd i fyw mewn dinas arbennig yn y mynydd, a chau'r byd a'r awyr iach allan am byth. Dim pawb sydd eisiau mynd, ond does dim dewis. A dyna i chi ddechrau'r tensiwn yn y stori."}, {"text_idx": "#000024", "text": "Mae ail ran i'r stori yma hefyd, am y profiad o fyw yn y ddinas danddaearol genedlaethau ar o\u0302l y mudo mawr. Cefais fy nychryn gan y rhan yma, a hynny achos ei fod yn creu'r byd newydd hunllefus yma mewn ffordd oedd yn teimlo mor real. Roedd 'na rannau ohono yn teimlo fel y byd yn nofel enwog George Orwell, 1984- ond i mi, mae O'r Tywyllwch yn fwy personol, yn fwy cyfarwydd, ac felly ganwaith yn fwy dychrynllyd."}, {"text_idx": "#000025", "text": "Dwi'n gwneud fy ngorau i beidio rhoi sboilars yma, ond dwi'n meddwl efallai y bydd y diwedd yn teimlo'n rhy benagored i rai. I fi, dwi'n hoffi'r ffaith nad ydy'r nofel yn gorffen gydag ateb pendant i bob cwestiwn. A dweud y gwir, mae'r diweddglo yn teimlo fel her i ni, y darllenydd- be' 'da ni'n mynd i'w wneud nesaf wrth i'r byd boethi?"}, {"text_idx": "#000029", "text": "Nid ydym yn gyfrifol am gynnwys gwefannau allanol."}, {"text_idx": "#000031", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000032", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]